ANC versoek vrylating van politieke gevangenesSportminister Fikile Mbalula. Foto: Flickr/GovernmentZA Mbalula het Maandag die versoek gerig toe hy ŉ optog deur ANC-lede na die konstitusionele hof gelei het in protes teen die toestaan van parool aan Janusz Walus, die moordenaar van die vryheidsvegter Chris Hani. Die hooggeregshof in Pretoria het verlede week gelas dat Walus binne 14 dae op parool vrygelaat word nadat hy meer as 23 jaar tronkstraf uitgedien het. Mbalula en Limpho Hani, Hani se weduwee, het die optoggangers, wat ook lede van die SAKP ingesluit het, gelei in die optog wat in Braamfontein begin het. ŉ Memorandum is hierna oorhandig waarin versoek is dat die besluit om Walus op parool vry te laat, hersien word. Mbalula, ’n lid van die ANC se nasionale uitvoerende komitee, het van die geleentheid gebruik gemaak om te versoek dat politieke gevangenes vrygelaat word. “Ons versoek dat politieke gevangenes in ons tronke vrygelaat word, ondanks hul politieke affiliasie en spesifiek gevangenes van voor 1994,” het Mbalula gesê. Mzwandile Masina, adjunkminister van handel en nywerheid, het tydens die geleentheid gesê die transformasie van die regbank moet ondersoek en hersien word.